Hareide om Sylvi og Ernas asyl-feide: - Jeg blir urolig
– Som leder av et av denne regjeringens samarbeidspartier må jeg si at jeg blir urolig når jeg leser at statsråder i Erna Solbergs regjering har gått imot statsministeren på denne måten. Det er oppsiktsvekkende at de ikke fulgte beskjeden fra statsministeren. Jeg mener dette svekker disse statsrådene, sier KrF-lederen til VG. Mandag hadde Hareide første dag tilbake på jobb etter en pappaperm, hvor han blant annet har vært flere uker i Miami i USA. I mellomtiden har bråket rundt regjeringens forslag til innstramminger og forhandlingene om dette i Stortinget skapt trøbbel i Erna Solbergs regjering.I helgen fortalte VG om hvordan Solberg og innvandringsminister Sylvi Listhaug havnet i et heftig munnhuggeri over bordet i en regjeringslunsj i slutten av mai. Bråket oppsto etter at Solberg konfronterte Frp med at de ville gå alenegang i Stortinget, istedenfor å forhandle om et bredt asylforlik. Les hele saken: Sylvi og Erna i heftig lunsjbråk om asyl Men Frp valgte ikke å følge Solbergs innstendige oppfordring om å forhandle, og på et gruppemøte i Høyre ga Solberg ifølge VGs kilder klart uttrykk for at hun var oppgitt og følte seg «lurt» av Frp. – Når en regjering blir enig om en strategi, så forplikter det begge partier. Selv partienes landsmøter må forholde seg til de forpliktelsene partiene påtar seg i regjering. Og hvis det er slik at Carl I. Hagen kan fjernstyre Frps statsråder, så svekker det Frp som et troverdig regjeringsparti. Frithjof Jacobsen kommenterer: Erna sliter med lederskapet – Hvilket ansvar har statsminister Erna Solberg i dette? – Alle statsrådene har et ansvar for å bidra til å bygge opp under hennes autoritet. Slik oppførsel som den VG omtalte i helgen kan bare bidra til at det motsatte skjer, sier Hareide til VG.KrF-lederen mener at historien om lunsjbråket i regjeringen også kan avdekke Frps strategi. – Bildet fra Stortinget har vært at Frp har vært splittet på hvilken strategi de skal ha: være et troverdig regjeringsparti eller et opportunistisk regjerings- og opposisjonsparti. Denne saken kan tyde på at det opportunistiske har et fotfeste i regjeringen og at Frp driver et bevisst dobbeltspill, sier Hareide. Arbeiderparti-leder Jonas Gahr Støre stiller spørsmålstegn ved statsministeren lederegenskaper etter VGs artikkel i helgen. – Det som er spesielt i denne saken er at Erna Solberg fra Stortingets talerstol inviterte til dugnad for å finne bred enighet om nødvendige tiltak. Vi har tidligere sett i andre saker at Erna Solberg har tillatt at Frp kjører dobbeltløp. Her har Frp kjørt dobbeltløp mot sin egen statsminister og dermed ble hennes invitasjon til resten av det politiske miljøet tomme ord, sier Støre, og legger til: – Det er synd for landet og det er i siste omgang Solbergs ansvar, sier Støre. Han viser til at han allerede i november i fjor kritiserte Solberg for ikke å lede regjeringen med fast hånd i en kronikk på NRK. Der skrev han: «Erna Solberg tillater sin regjeringspartner Frp å diktere håndteringen av krisen på tvers av det hun selv la opp til for under en måned siden. Statsministeren har sendt en invitasjon, og den er tatt på alvor av de inviterte. Bortsett fra regjeringspartner Frp.» Hverken Statsminister Erna Solberg, Venstre-leder Trine Skei Grande eller Frp-leder Siv Jensen vil kommentere saken.
KrF-leder Knut Arild Hareide mener Frps politiske spill i asylsaken har svekket statsminister Erna Solbergs autoritet i regjeringen.